Misdaad só erg dat kliniek deure moet sluitDie Helenvale-kliniek moes noodgedwonge sy deure sluit. Foto: Raahil Sain/ANA Die Helenvale-kliniek in Nelson Mandelabaai se noordelike gebiede moes sy deure sluit aangesien voortslepende geweld en skietvoorvalle die werksomstandighede vir verpleegsters ondraaglik maak. Verpleegsters het Vrydag die voorbereiding gedoen vir die verskuiwing na ŉ ander perseel nadat die Oos-Kaapse departement van gesondheid besluit het dié fasiliteit het disfunksioneel geraak weens kommer oor veiligheid in die bende-geteisterde gebied. Farouk Jeptha, gemeenskapsleier van Concerned Citizens of PE Metro, sê daar is voortdurende voorvalle van geweld in die gebied en in die afgelope week is mense by die kliniek met messe gedreig. Jeptha het verduidelik wanneer ŉ skietvoorval plaasgevind het, kom gewonde bendelede na die kliniek vir mediese behandeling, terwyl hul teenstaanders dit dan as ŉ geleentheid sien om op hul vyande toe te slaan terwyl hulle in die kliniek behandel word. “Mense voel net baie onveilig, selfs die polisie. Verlede week is ŉ veiligheidswag aangerand en met ŉ vuurwapen gedreig,” het hy gesê. “Dit is nie goed vir ons [gemeenskap] nie. Ongeveer ŉ jaar gelede moes ŉ poskantoor ook sy deure sluit oor die voortdurende geweld. Ons het probeer onderhandel dat dit weer oopgemaak kan word, maar ek dink nie dit sal nou meer gebeur nie.” Hy sê die verpleegsters word daagliks geïntimideer en moet gereeld nagmerrie-ervarings beleef met misdadigers wat instorm en die medisynekaste oopruk en vat wat ook al hulle wil hê. Hoewel die gemeenskap volhou misdaad is buite beheer, sê die polisie daar word nie sake in dié verband aangemeld nie. Kol. Priscilla Naidu, woordvoerder van die polisie, sê geen aanrandingsake by die Helenvale-kliniek is die afgelope maand aanhangig gemaak nie. Naidu sê sy is wel bewus dat die kliniek vir ŉ paar dae toegemaak het en dat daar verlede maand ŉ vergadering plaasgevind het waar daar ooreengekom is dat ŉ polisievoertuig voltyds by die kliniek ontplooi sal word. Die Helenvale-kliniek se personeel sal nou by die Malabar-gemeenskapskliniek aansluit, wat normaalweg een keer per week op ŉ Vrydag oop is. Terwyl die Helenvale-personeel by dié kliniek ontplooi is, sal die kliniek egter elke dag oop wees. Lwandile Sicwetsha, woordvoerder van die provinsiale departement van gesondheid, het bevestig die situasie by die Helenvale-kliniek het nou ŉ punt bereik waar die kliniekpersoneel nie meer in staat is om hul pligte uit te voer nie. Sicwetsha sê die bendebedrywighede en skietvoorvalle het nou ŉ kritieke stadium bereik waar veiligheidsmaatskappye en die SAPD nie meer enigiemand se veiligheid tydens werksure of ná kantoorure kan waarborg nie. Sicwetsha sê die polisie is die afgelope maand ingebring om te probeer om die situasie te stabiliseer en seker te maak personeel is veilig, maar die plan is sedertdien laat vaar. Jeptha sê die toename in mense wat nou na die Malabar-kliniek moet gaan vir mediese behandeling is ŉ rede tot kommer. “Ek voorsien daar gaan probleme wees, want daar is nie ruimte by Malabar vir nog mense nie. Dink ook aan die afstand en hoe ver dit is van Helenvale tot by Malabar. Wat gaan die mense doen wat nie vervoer het nie?” het hy gesê.